Катастрофа Ан-24Б пад Мінскам

Катастрофа Ан-24Б пад Мінскам — катастрофа самалёта Ан-24Б рэйса 7502 Талін—Мінск—Днепрапятроўск, якая адбылася 15 студзеня 1979 года каля былой вёскі Малое Мядзвежына (цяпер скрыжаванне вуліц Цімашэнкі і Адзінцова).

 Ход падзеяў 
Пры заходзе на пасадку экіпаж заўчасна выключыў супрацьабледзяненне, што прывяло да ўтварэння лёду на крыле, хваставым апярэнні і пагаршэння падоўжнай устойлівасці самалёта. Аварыйная сітуацыя пачала развівацца на адлегласці 7 км ад узлётна-пасадачнай паласы ў момант паслядоўнага павелічэння рэжыму працы рухавікоў да 63° для выпраўлення на пасадку, распачатага экіпажам на вышыні 300 м на хуткасці палёту 220 км/г пры выпушчаных на 38° закрылках пасля паведамлення дыспетчара аб ухіленні ніжэй за глісаду. Пасля павелічэння рэжыму працы рухавікоў да 63° адбылося памяншэнне намаганняў на штурвале ад руля вышыні, што з’яўляецца прыкметай зрыву струменя на стабілізатары. Экіпаж, згодна з інструкцыямі, неадкладна паменшыў вугал адхілення закрылкаў да 10° і рэжым працы рухавіка да палётнага малога газу. У далейшым палёце ў аблоках экіпаж не рабіў дзеянняў для сыходу на другі круг. З 18-й секунды да сутыкнення з зямлёй палёт праходзіў на вуглах нападу, блізкіх да крытычных, з памяншэннем паступальнай хуткасці.

У 13:05 самалёт разбіўся. Загінулі 13 чалавек. Згодна з матэрыяламі расследавання, «смерць пасажыраў наступіла ў выніку множных пераломаў костак шкілета, разрыву ўнутраных органаў, траўматычнага шоку. Экіпаж знаходзіўся на сваіх месцах, пасажыры на пярэдніх шэрагах крэслаў»Катерина Борисевич. "Выжила только маленькая Вика". Очевидцы о самолете, разбившемся в Минске 38 лет назад  // TUT.BY. Выжыла толькі 3-гадовая Віка Бендзебера, якую пры аварыі выкінула ў сугробКатерина Борисевич. "У меня чудная жизнь!" Единственная выжившая в авиакатастрофе в Минске о своей судьбе // TUT.BY.

 Прычыны 
Галоўнай прычынай авіяцыйнага здарэння лічацца частковая страта падоўжнай устойлівасці самалёта ў пасадачнай канфігурацыі з закрылкамі, выпушчанымі на 38°, з абледзянелым з прычыны дачаснага выключэння супрацьабледзянення стабілізатарам, а таксама адсутнасць выразных рэкамендацый на падобную сітуацыю. Памочнік пракурора Мікола Мультан лічыць, што асноўнай прычынай катастрофы стаў чалавечы фактарКатерина Борисевич. "Выжила только маленькая Вика". Очевидцы о самолете, разбившемся в Минске 38 лет назад  // TUT.BY. 

 Спасылкі 
 Катастрофа Ан-24Б Украинского УГА близ а/п Минск-1
 Ан-24Б Бортовой №: СССР-46807
 Авиакатастрофа Ан-24Б Украинского УГА близ аэропорта Минск-1

Катэгорыя:Катастрофы 1979 года
Катэгорыя:Авіяцыйныя здарэнні ў Беларусі
Катэгорыя:Падзеі 15 студзеня
Катэгорыя:1979 год у Беларусі
Катэгорыя:Студзень 1979 года